สรรพากรประเดิมเอสเอ็มอีทำบัญชีเดียว
กรมสรรพากรร่วมมือกับ 8 หน่วยงาน เปิดให้ผู้ประกอบการเอสเอ็มอีโหลดโปรแกรมบัญชีอย่างง่ายไปใช้งานได้โดยไม่เสียค่าใช้จ่าย เพื่อให้ผู้ประกอบมีบัญชีเดียว
16 ธ.ค. 2558

กรมสรรพากรร่วมมือกับ 8 หน่วยงาน เปิดให้ผู้ประกอบการเอสเอ็มอีโหลดโปรแกรมบัญชีอย่างง่ายไปใช้งานได้โดยไม่เสียค่าใช้จ่าย เพื่อให้ผู้ประกอบมีบัญชีเดียว
กรมสรรพากรรายงานว่า ได้พัฒนาโปรแกรมบัญชีสำเร็จรูปอย่างง่ายสำหรับผู้ประกอบการเอสเอ็มอี ภายใต้ชื่อ RDSMEs Version 1.10 เพื่อให้ผู้ประกอบการทั่วประเทศนำไปใช้ในการบริหารกิจการ โดยโปรแกรมฯดังกล่าวสามารถจัดทำงบทดลอง งบดุล และงบกำไรขาดทุน รวมทั้งบัญชีต่างๆ ที่จำเป็นสำหรับกิจการ ซึ่งเหมาะสำหรับธุรกิจเอสเอ็มอีประเภทซื้อมาขายไป และประเภทบริการ ช่วยอำนวยความสะดวกและลดค่าใช้จ่ายในการจัดทำบัญชีให้กับธุรกิจเอสเอ็มอี
ทั้งนี้ กรมสรรพากรได้ร่วมมือกับพันธมิตร 8 หน่วยงาน ทั้งภาครัฐและเอกชน ภายใต้ชื่อ “รวมพลังสร้างความเข้มแข็ง SMEs ไทย ด้วยบัญชีชุดเดียว” ซึ่งได้ติดตั้ง แถบสัญลักษณ์ โปรแกรมบัญชีอย่างง่าย ไว้ที่เว็บไซต์ของแต่ละหน่วยงาน ประกอบด้วย สำนักงานคณะกรรมการการอาชีวศึกษา (www.vec.go.th) กรมพัฒนาธุรกิจการค้า (www.dbd.go.th) สำนักงานส่งเสริมวิสาหกิจขนาดกลางและขนาดย่อม (สสว.) (www.sme.go.th) สภาอุตสาหกรรมแห่งประเทศไทย (www.fti.or.th) หอการค้าไทยและสภาหอการค้าแห่งประเทศไทย (www.thaichamber.org) สภาวิสาหกิจขนาดกลางและขนาดย่อมไทย (www.thaismecouncil.com) สภาวิชาชีพบัญชีในพระบรมราชูปถัมภ์ (www.fap.or.th) สมาคมผู้สอบบัญชีภาษีอากรแห่งประเทศไทย (www.taxauditor.or.th) และที่เว็บไซต์กรมสรรพากร www.rd.go.th เพื่อให้ผู้ประกอบการ ที่สนใจสามารถโหบดโปรแกรมฯนี้ไปใช้งานได้ตั้งแต่บัดนี้เป็นต้นไป โดยไม่ต้องเสียค่าใช้จ่ายแต่อย่างใด